Gotovo je, Ante Palaversa odlazi u Manchester City! Sutra leti za Manchester gdje bi u utorak trebao pristupiti liječničkim pregledima i potom potpisati za "građane" ugovor na 4,5 godine.

Hajduku pripada odmah 4,5 milijuna eura odštete.

Zatim još 1,5 milijun eura što će Hajduk dobiti tijekom razdoblja u kojem će Palaversa nastaviti igrati za Hajduk na posudbi iz Cityja u roku godine ili godinu i pol dana.

Znači, Hajduku je praktično sigurno šest milijuna eura odštete i još će Palaversa nastaviti igrati za Hajduk.

Zaigra li nakon svega Palaversa i za City, te odigra određen broj utakmica, Hajduku bi pripalo još milijun i pol eura.

City će ga nakon potpisa u utorak prema planu vratiti na posudbu u Hajduk, ali se to ne može dovršiti na vrijeme da se Palaversa iznova regostrira za "bijele" i stekne pravo nastupa odmah, tako da će Palaversa po svemu sudeći preskočiti utakmicu Hajduka u Osijeku koja se igra u nedjelju na početku nastavka prvenstva.